钦定古今图书集成/明伦汇编/氏族典/第097卷 > 《廖用贤尚友录》 > 苻雅
## 钦定古今图书集成/明伦汇编/氏族典/第097卷 > 《廖用贤尚友录》 > 苻雅

按《前秦录》：“雅，坚之疏族也。权略无方，雄毅厚重，人称
其有良将之才。”在生世已为右卫将军。坚即位，封西
县侯，出为秦州刺史。建元七年，以雅为使持节、都督
秦晋凉雍州诸军事、秦州牧。初，仇池公杨世以地降
坚，坚署为平南将军、秦州刺史。仇池公世死，子纂代
立，遂受晋朝爵命，而绝于坚。世弟统，骁武得众心，起
兵武都，与纂争分，坚遣雅等率步骑七万，先取仇池，
进围宁益。雅进次鹫陕，纂率众五万来拒。晋梁州刺
史杨亮遣督护郭宝率骑千馀救纂，战于陕中，为雅
所败，纂收众奔还。雅进攻杨统，统帅武都之众迎降。
纂将《硕密》亦诣雅降，请为内应。纂惧，面缚出降，雅释
其缚，送之长安。